Maksim Reva kurtmine ei veennud Euroopa parlamenti.    Indrek Tarand kirjutab , et Euroopa parlamendi petitsioonikomisjon võttis Maksim Reva 2008. aasta petitsiooni suhtes sama seisukoha, mis Tarand ise ja ka Euroopa Komisjon.    "See on Reva 2008. aasta petitsioon, kus ta avaldab soovi, et ka mittekodanikest elanikud saaksid Euroopa parlamendi valimistel  osaleda," selgitas Tarand Delfile.    "Reva kirjutas oma petitsiooni inglise ja vene keeles, eestikeelses tõlkes aga oli juttu juba mitte Euroopa parlamendi, vaid kohalike omavalitsuste valimistest, millel ongi õigus osaleda ka kodakondsust mitte omavatel elanikel. Viitasin sellele vastuokslusele ja kirjeldasin olukorda, osutades sellele, et mõnda riiki on kodakondsuseta isikud jäänud nõukogude pärandina ja tegelikult omal vabal valikul," ütles Tarand.    Eurooa petitsioonikomisjon nentis, et on  kahetsusväärne, et on neid Euroopa elanikke, kellel pole ühegi Euroopa riigi kodakondsust, kuid nõustus, et kodakondsuse definitsioon tuleneb Lissaboni leppest ja kodakondsuse küsimus on iga liikmesriigi enda otsustada. Euroopa Parlamendi saadikuid on aga õigus valida vaid Euroopa Liitu kuuluva riigi kodanikel.    "On küll olemas ka Euroopa kodakondsus, aga see käib kaasas mõne Euroopa Liidu liikmesriigi kodakondsusega. Ja kui isikul on kolmanda riigi kodakondsus, siis ei saa oodata, et tuleb  näiteks Brasiilia või Austraalia või Kongo kodanik ja tal lubatakse Euroopa parlamendi valimistel valida," võttis Tarand kokku nii enda, Euroopa komisjoni kui ka petitsioonikomisjoni seisukoha.    Kodakondsuseta inimeste arv Eestis moodustas 2003.a 12% kogu elanikkonnast. 2011.a oli see arv langenud 7,1% peale, selgub siseministeeriumi andmetest.    Allikas: Delfi